Grendel, Gábor, podpredseda NR SR (2020-12-01):
Ďakujem, pán podpredseda. Takže budeme hlasovať o prednesených procedurálnych návrhoch, ale ešte vás chcem informovať o návrhu, aby sa bod voľba členov Rady pre vysielanie a retransmisiu, sa konal zajtra, o 16.30 rozprava a o sedemnástej samotná voľba. Je s tým všeobecný súhlas? (Reakcia pléna.) Počul som nie, takže dávam hlasovať. Prezentujme sa a hlasujme. (Hlasovanie.) Prítomných 137 poslancov, za 87, proti 46, zdržali sa 3, nehlasoval 1. Konštatujem, že sme tento bod a hlasovanie zaradili nazajtra, tak ako som to predniesol. Teraz budeme hlasovať o procedurálnom návrhu pána poslanca Kuffu, aby sa schôdza Národnej rady skončila zajtra 2. decembra. Prosím, prezentujme sa a hlasujme. (Hlasovanie.) Prítomných 136 poslancov, za 37, proti 84, zdržali sa 15, hlasovali všetci. Tento návrh sme neschválili. Ďalej budeme hlasovať o procedurálnom návrhu pána podpredsedu Šeligu na návrh poslaneckých klubov štyroch, aby sa presunuli body 24., 25., 26., 27. na štvrtok 3. decembra o 9. hodine. Prosím, prezentujme sa a hlasujme. (Hlasovanie.) Prítomných 138 poslancov, za 87, proti 50, nezdržal sa nikto, nehlasoval 1 poslanec. Tento návrh sme schválili. Ďalším procedurálnym návrhom je návrh pána podpredsedu Šeligu na základe požiadavky štyroch poslaneckých klubov, aby sa presunula voľba generálneho prokurátora, tlač 340, a voľba predsedov výborov, tlač 338, na štvrtok o 17. hodine. Prezentujme sa a hlasujme. (Hlasovanie.) Prítomných 138 poslancov, za 88, proti 50, nezdržal sa nikto, hlasovali všetci. Tento procedurálny návrh bol schválený. A posledným procedurálnym návrh je návrh pána poslanca Viskupiča v mene štyroch poslaneckých klubov o terminovanie bodu číslo 9, zákon o dani z príjmu, tlač 199, nadnes o 14. hodine. Prezentujme sa a hlasujme. (Hlasovanie.) Prítomných 138 poslancov, za 88, proti 38, zdržali sa 12, hlasovali všetci prítomní. Aj tento procedurálny návrh sme schválili. Vážené panie poslankyne, vážení páni poslanci, chcem vás informovať, že zástupca predsedu Úradu pre dohľad nad zdravotnou starostlivosťou Ján Kohútik je v karanténe, a preto poveril riaditeľku odboru rozpočtu a financovania tohto úradu pani Luciu Surovú, aby v Národnej rade uviedla návrh rozpočtu Úradu pre dohľad nad zdravotnou starostlivosťou na roky 2021 až 2023, tlač 315. Dávam návrh, aby Národná rada vyslovila súhlas s jej vystúpením na 18. schôdzi k tomuto bodu programu. Je všeobecný súhlas? (Súhlasná reakcia pléna.) Áno. Ďakujem pekne. Pokračovať budeme hlasovaním o bode 37 programu, je to prvé čítanie o vládnom návrhu zákona, ktorým sa mení a dopĺňa zákon č. 469/2003 o označeniach pôvodu výrobkov, tlač 302. Prosím spravodajcu z výboru pre hospodárske záležitosti pána poslanca Petra Libu, aby hlasovanie uviedol. (Hlasovanie o vládnom návrhu zákona, ktorým sa mení a dopĺňa zákon č. 469/2003 Z. z. o označeniach pôvodu výrobkov a zemepisných označeniach výrobkov a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 152/1995 Z. z. o potravinách v znení neskorších predpisov, tlač 302.) Liba, Peter, poslanec NR SR V rozprave nevystúpili žiadni poslanci a nebol predložený žiadny návrh. Prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní. Grendel, Gábor, podpredseda NR SR Prezentujme sa a hlasujme. (Hlasovanie. ) Prítomných 138 poslancov, za 127, proti nikto, zdržalo sa 11, hlasovali všetci prítomní. Národná rada sa uzniesla, že tento návrh zákona prerokuje v druhom čítaní , a preto pristúpime k hlasovaniu o pridelení návrhu výborom a určení gestorského výboru, ako aj lehoty na jeho prerokovanie. Pán spravodajca, prosím, uveďte hlasovanie. Liba, Peter, poslanec NR SR Pán predsedajúci, dajte, prosím, hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: ústavnoprávnemu výboru, Výboru Národnej rady Slovenskej republiky pre hospodárske záležitosti a Výboru Národnej rady Slovenskej republiky pre pôdohospodárstvo a životné prostredie. Ďalej aby za gestorský výbor určila hlasovaním Výbor Národnej rady Slovenskej republiky pre hospodárske záležitosti a aby určené výbory návrh zákona prerokovali do 22. januára 2021 a v gestorskom výbore do 25. januára 2021. Grendel, Gábor, podpredseda NR SR Prezentujme sa a hlasujme. (Hlasovanie.) Prítomných 137 poslancov, za 134, proti 1, zdržali sa 2, hlasovali všetci prítomní. Tento návrh sme schválili. Teraz budeme hlasovať o bode 21 programu, je to druhé čítanie o vládnom návrhu zákona, ktorým sa mení a dopĺňa zákon č. 321/2014 o energetickej efektívnosti, tlač 267. Prosím spoločného spravodajcu z výboru pre hospodárske záležitosti poslanca Radovana Kazdu, aby hlasovanie uviedol. (Hlasovanie o vládnom návrhu zákona, ktorým sa mení a dopĺňa zákon č. 321/2014 Z. z. o energetickej efektívnosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 267.)